
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Peszeskján elnök alatt nem csökkent a nők jogainak az Iráni Iszlám Köztársaság és annak „erkölcsrendészete” általi szisztematikus megsértése;
B.	mivel az iráni kormány 1983-ban bevezette a kötelező fejkendőviselést; mivel az Őrök Tanácsa 2024 szeptemberében jóváhagyta „a családnak a szüzesség és a hidzsáb kultúrájának előmozdítása révén történő védelméről” szóló törvényt, amely tovább fogja erősíteni a nők kormányzati elnyomását; mivel a nyilvánosan fejkendő nélkül megjelenő nőket gyakran zaklatják, bebörtönzik, megkínozzák, sőt meg is gyilkolják;
C.	mivel Ahoo Daryaeit a biztonsági erők az egyetemen zaklatták a fejkendőviselés szabályainak állítólagos megsértése miatt; mivel Daryaei bátor ellenállást tanúsítva tiltakozásképp eltávolította a maradék ruházatát, ezután őrizetbe vették, és számtalan más nőhöz hasonlóan „mentálisan alkalmatlannak” minősítették, majd bezárták egy pszichiátriai létesítménybe;
D.	mivel az iráni kormány bejelentette, hogy úgynevezett kezelőklinikát kíván nyitni azon nők számára, akik megsértik a hidzsábbal kapcsolatos szigorú törvényeket; mivel az ellenállás patologizálása az iráni hatóságok arra irányuló módszeres erőfeszítésének részét képezi, hogy elfojtsák a nők autonómiáját, és megbüntessék azokat, akik ellenzik a diszkriminatív jogszabályokat, például a kötelező fejkendőviselést és a nemi szegregációt;
E.	mivel az Ali Hámeini ajatollah legfelsőbb vezető által aláírt 1991-es, „A bahá’í kérdés” című feljegyzés azt szorgalmazza, hogy „gátolják meg” a bahá’í közösség „haladását és fejlődését”; mivel a 2024 márciusában és áprilisában bíróság elé idézett vagy bebörtönzött 93 bahá’í-ból legalább 72 nő volt;
1.	határozottan elítéli a nők olyan törvények és rendeletek révén történő, fokozódó és szisztematikus elnyomását Iránban, amelyek súlyosan korlátozzák szabadságaikat és jogaikat; sajnálatát fejezi ki amiatt, hogy a hatóságok Ahoo Daryaeit őrizetbe vették, „mentálisan alkalmatlannak” minősítették, és bezárták egy pszichiátriai létesítménybe; úgy véli, hogy a politikai ellenállást tanúsító nők pszichiátriai létesítményekben való elzárás révén történő elnyomása kínzásnak minősül;
2.	felhívja az iráni hatóságokat, hogy helyezzék hatályon kívül a nőket és lányokat hátrányosan megkülönböztető valamennyi jogszabályt, és sürgősen szüntessék meg az erkölcsrendészetet és az összes többi elnyomó ügynökséget;
3.	határozottan elítéli az etnikai és a vallási kisebbségek üldözését; felszólít valamennyi nőjogi jogvédő és az önkényes fogva tartás áldozatai, köztük Neda Emadi és Parastoo Hakim – bahá’í nők –, valamint az uniós polgárok azonnali és feltétel nélküli szabadon bocsátására;
4.	ismételten felhívja a Tanácsot, hogy minősítse terrorista szervezetté az Iszlám Forradalmi Gárdát, megjegyezve, hogy a düsseldorfi regionális felsőbíróságnak a bochumi zsinagóga ellen 2022-ben elkövetett támadással kapcsolatos ítélete immár biztosítja a szükséges jogalapot;
5.	sürgeti az iráni kormányt, hogy biztosítson korlátlan hozzáférést az ENSZ tényfeltáró missziója és az iráni emberi jogi helyzettel foglalkozó különleges előadója számára; felszólít a misszió megbízatásának megújítására és kibővítésére, hogy az magában foglaljon egy elszámoltathatósági mechanizmust;
6.	felhívja az EU-t és tagállamait, hogy támogassák a „Nők, élet, szabadság” mozgalmat;
[bookmark: _GoBack]7.	utasítja elnökét, hogy továbbítsa ezt az állásfoglalást a Bizottságnak, a Tanácsnak, az alelnöknek/főképviselőnek, az Iszlám Konzultatív Nemzetgyűlésnek és az Iráni Iszlám Köztársaság legfőbb vezetője hivatalának.

